CELEX: 32015D0015
Language: et
Date: 2015-01-05 00:00:00
Title: Komisjoni otsus (EL) 2015/15, 5. jaanuar 2015 , meetme kohta, mille Soome on võtnud vastavalt nõukogu direktiivi 89/686/EMÜ artiklile 7, et keelata peakaitsete „Ribcap” turulelaskmine (teatavaks tehtud numbri C(2014) 10114 all)

7.1.2015   
            
            
               ET
            
            
               Euroopa Liidu Teataja
            
            
               L 3/59
            
         KOMISJONI OTSUS (EL) 2015/15,
   5. jaanuar 2015,
   meetme kohta, mille Soome on võtnud vastavalt nõukogu direktiivi 89/686/EMÜ artiklile 7, et keelata peakaitsete „Ribcap” turulelaskmine
   
      
         (teatavaks tehtud numbri C(2014) 10114 all)
      
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 21. detsembri 1989. aasta direktiivi 89/686/EMÜ isikukaitsevahendeid käsitlevate liikmesriikide õigusaktide ühtlustamise kohta, (1) eriti selle artiklit 7,
   ning arvestades järgmist:
   
               (1)
            
            
               2014. aasta juunis teatasid Soome ametiasutused komisjonile meetmest, millega keelatakse lasta turule peakaitseid, mille on tootnud Ribcap AG, Berbegraben 4, CH-3110 Münsingen (Šveits). Tooted nimega Ribcap kandsid CE-märgist vastavalt direktiivile 89/686/EMÜ, mis käsitleb isikukaitsevahendeid.
            
         
               (2)
            
            
               Tooteid turustatakse kui isikukaitsevahendite (IKV) I kategooriasse kuuluvaid peakaitseid, mida võib kasutada muu hulgas ka uisutades ja suusatades.
            
         
               (3)
            
            
               Vastavalt direktiivi 89/686/EMÜ artikli 8 lõikele 3 ei nõuta lihtsa konstruktsiooniga IKVde (I kategooria) puhul EÜ tüübihindamist, kui konstrueerija eeldab, et kasutaja võib ise hinnata, kas see kaitseb väikeste ohtude eest, mille järkjärgulist mõju kasutaja võib ohutult ja õigel ajal märgata.
            
         
               (4)
            
            
               Toodet impordib ja turustab ettevõtja Brandsense Oy/Classic Bike Finland, Mechelininkatu 15, FI-00100 Helsinki (Soome). Ettevõtja veebisaidil esitatud teabe kohaselt impordib ja turustab ta jalgrattaid.
            
         
               (5)
            
            
               Importija veebisaidil on lingid tootja koostatud Ribcapi brošüürile ja Ribcapi sertifikaadile, mis põhineb Strasbourgi ülikoolis läbi viidud toote katsetustel. Katsetused tõendavad, et Ribcap kaitseb peavigastuste eest ning nii toote pakendil kui ka turundusmaterjalides kasutatakse väljendit „Turvalisus sertifitseeritud”. Väljend „Turvalisus sertifitseeritud” võib jätta mulje, et toote tüübihindamise on teostanud registreeritud kontrolliasutus, kuid Strasbourgi ülikool ei ole registreeritud kontrolliasutus.
            
         
               (6)
            
            
               Reklaambrošüüris esitatud väidete kohaselt kaitseb Ribcap pead kokkupõrke korral. Brošüürist võib tarbijale jääda mulje, et tooted sobivad kasutamiseks eri spordialade harrastamiseks ja peakaitsena, vaata näiteks väidet „Ribcap on mugav, kerge ja tõhus peakaitse spordi tegemiseks”. Ehkki toote pakendil on lause „Ei oma kiivri kaitsemõju”, annavad muud väited eksitavat teavet toote ohutusnäitajatest ja võivad jätta tarbijale mulje, et toode kaitseb ka suuremate ohtude eest.
            
         
               (7)
            
            
               Vastavalt direktiivi 89/686/EMÜ kohaldamise suunistele lisatud kategooriatesse jagamise juhendile kuuluvad kõik kiivrid, kaasa arvatud spordikiivrid, IKVde II kategooriasse ja seetõttu peab nende EÜ tüübihindamise tegema registreeritud kontrolliasutus.
            
         
               (8)
            
            
               Tootega ei ole kaasas soome- ega rootsikeelset kasutusjuhendit, ehkki need on Soome ametlikud keeled.
            
         
               (9)
            
            
               Soome ametiasutuste arvates võib asjaolu, et tootega ei ole kaasas kasutusjuhendit, kus kirjeldatakse, millistes olukordades kasutamiseks on tooted mõeldud ja missugused piirangud kasutamisega kaasnevad, anda tarbijale vale mulje toote turvalisuse kohta ja panna teda uskuma, et nimetatud tootel on samad kaitseomadused nagu kiivril (IKVde II kategooria).
            
         
               (10)
            
            
               Toote turustaja saatis Soome ametiasutustele tootja koostatud vastavusavalduse, kuid avaldus ei olnud koostatud kooskõlas direktiivi 89/686/EMÜ VI lisas esitatud näidisega.
            
         
               (11)
            
            
               Komisjon kirjutas tootjale ja toote turustajale Soomes ning kutsus neid üles edastama oma tähelepanekud Soome ametiasutuste võetud meetme kohta. Tootja kinnitas oma vastuses uuesti, et Ribcap ei ole kiiver, vaid pigem kaitsefunktsiooniga villane müts, mis tuleks direktiivi 89/686/EMÜ kohaselt liigitada IKVde I kategooriasse. Tootja möönis, et väljend „Turvalisus sertifitseeritud” võib tekitada segadust ja selle kasutamine on kahetsusväärne.
            
         
               (12)
            
            
               Tootja lisas oma vastusele Šveitsi ametiasutuste koostatud aruande. Aruandes mainitakse Šveitsi ametiasutuste kirja Ribcapile, kus nad nõuavad muu hulgas, et „toodet ei tohi enam reklaamida viisil, mis jätab mulje, et see kaitseb pead spordivahendiga (suusad, lumelaud, jalgratas jne) liikumise ajal toimunud kukkumisega kaasnevate vigastuste eest”. Tänu uuendatud tootekirjeldusele, mis sisaldab põhjalikku hoiatust, lubati Ribcapil oma tooteid turustada kui IKVde I kategooriasse kuuluvaid „sisseõmmeldud kaitsvate detailidega mütse”.
            
         
               (13)
            
            
               Ei tootekirjeldus ega toote Soomes turustamisel kasutatav hoiatus ei näi vastavat nõuetele, mis on vajalikud toodete turustamiseks IKVde I kategoorias, kuna Soomes turustatakse toodet kui uisutamise, suusatamise ja muude vabaõhutegevuste harrastamiseks sobivat peakaitset.
            
         
               (14)
            
            
               Tuginedes olemasolevatele dokumentidele ja asjaomaste poolte esitatud märkustele, leiab komisjon, et peakaitse Ribcap ei vasta direktiivi 89/686/EMÜ artiklis 3 viidatud ja II lisas sätestatud põhilistele tervisekaitse- ja ohutusnõuetele, punktile 1.1.2 „Kaitsetasemed ja -liigid”, punktile 1.4 „Tootja kasutusjuhend” ja punktile 3.1.1 „Löök kukkuvalt või lendavalt esemelt ja kehaosa löömine vastu takistust”,
            
         ON VASTU VÕTNUD KÄESOLEVA OTSUSE:
   Artikkel 1
   Soome ametiasutuste võetud meede, mis seisneb Ribcap AG toodetud peakaitsete „Ribcap” turulelaskmise keelustamises, on õigustatud.
   Artikkel 2
   Käesolev otsus on adresseeritud liikmesriikidele.
   
      Brüssel, 5. jaanuar 2015
      
         
            Komisjoni nimel
         
         
            komisjoni liige
         
         Elżbieta BIEŃKOWSKA
      
   
   
      (1)  EÜT L 399, 30.12.1989, lk 18.